分寧大竹取爲酒罇短頸寛大腹可容二升而漆其外戲爲短歌
作者：韓駒
朝代：宋

paragraphs: 此君少日青而癯，爾來黑肥如瓠壺。
縮肩短帽壓兩耳，無乃戲學騶侏儒。
人言腹大中何有，不獨容君更容酒。
未須常要託後車，滑稽且作先生友。
少陵匏罇安在哉，次山石臼空飛埃。
茆簷對客夜驚笑，麴生叩門何自來。
老向人間不稱意，但覺淵明酒多味。
乞取田家老瓦盆，伴我年年竹根醉。